“ทีมกรุ๊ป” ยื่นไฟลิ่งเตรียมขายไอพีโอ 180 ล้านหุ้น ระดมทุนขยายธุรกิจทั้งใน-ตปท.
"ทีมกรุ๊ป" หรือ TEAMG ผู้ดำเนินธุรกิจที่ปรึกษาแบบบูรณาการและธุรกิจที่เกี่ยวเนื่อง ยื่นไฟลิ่งเตรียมขายไอพีโอ 180 ล้านหุ้น เข้าจดทะเบียน SET หวังระดมทุนขยายธุรกิจทั้งใน-ตปท. 
9 เม.ย. 2561

นายเสกสรรค์ ธโนปจัย ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด หรือ APM ในฐานะที่ปรึกษาทางการเงิน บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เปิดเผยว่า ขณะนี้ได้ยื่นแบบแสดงรายการข้อมูล หรือ ไฟลิ่ง ของบริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG ต่อสำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. แล้ว เมื่อวันที่ 3 เมษายน 2561 เพื่อเสนอขายหุ้นสามัญเพิ่มทุนให้แก่ประชาชนเป็นครั้งแรก หรือ IPO จำนวน 180 ล้านหุ้น คิดเป็น 26.47% ของจำนวนหุ้นสามัญที่ออก และเรียกชำระแล้วทั้งหมดของบริษัทภายหลังการเสนอขายหุ้นสามัญเพิ่มทุนในครั้งนี้ โดยมีมูลค่าที่ตราไว้ หรือ พาร์ที่ 0.50 บาทต่อหุ้น
โดย ปัจจุบันทีม แบ่งเป็นหุ้นสามัญ 680 ล้านหุ้น มูลค่าที่ตราไว้ 0.50 บาทต่อหุ้น โดยมีทุนเรียกชำระแล้ว 250.00 ล้านบาท แบ่งเป็นหุ้นสามัญ 500 ล้านหุ้น มูลค่าที่ตราไว้0.50 บาทต่อหุ้น ซึ่งทีมกรุ๊ปจะยื่นเข้าเป็นบริษัทจดทะเบียนในตลาดหลักทรัพย์แห่งประเทศไทย (SET)
ทั้งนี้ เมื่อวันที่ 20 มีนาคม 2561 ที่ผ่านมาบริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จํากัด ได้ดำเนินการแปรสภาพเป็นบริษัทมหาชนเป็นที่เรียบร้อยแล้ว โดยการแปรสภาพเป็น บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG
“ขั้นตอนหลังจากนี้ จะเป็นการเตรียมความพร้อมของบริษัทฯ หลังจากการยื่นไฟลิ่งต่อสำนักงานก.ล.ต. เพื่อเตรียมตัวจดทะเบียนในตลาดหลักแห่งประเทศไทย ซึ่งการเข้าเป็นบริษัทจดทะเบียนในครั้งนี้ถือเป็นโอกาสดีของทีมกรุ๊ป ที่สามารถขยายฐานธุรกิจ และสร้างบุคลากรเพื่อให้บริการในตลาดอาเซียน และนำนวัตกรรมใหม่ๆ มาปรับใช้เพื่อขยายขอบเขตการให้บริการ  ซึ่งทีมกรุ๊ปมุ่งสู่การเป็นผู้นำในธุรกิจที่ปรึกษาแบบบูรณาการและธุรกิจที่เกี่ยวเนื่องในระดับภูมิภาค” นายเสกสรรค์ กล่าว
 
ด้าน นายชวลิต จันทรรัตน์ ประธานเจ้าหน้าที่บริหาร บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จํากัด หรือ “TEAMG”  กล่าวว่า บริษัทฯ ได้แปรสภาพจากบริษัทเป็นบริษัทมหาชนแล้ว ซึ่งเป็นหนึ่งในขั้นตอนของการเตรียมความพร้อมของบริษัทฯ ในการเข้าจดทะเบียนในตลาดหลักทรัพย์ฯ และทางที่ปรึกษาทางการเงิน ได้ยื่นแบบไฟลิ่งต่อ สำนักงานก.ล.ต. แล้วเช่นเดียวกัน ซึ่งขั้นตอนหลังจากนี้ก็ขึ้นอยู่กับการพิจารณาของสำนักงานก.ล.ต.
“การยื่นไฟลิ่งในครั้งนี้ ถือเป็นจุดเริ่มต้นในการแสดงความพร้อมและการเตรียมตัวของบริษัทฯ สำหรับการเข้าเป็นบริษัทจดทะเบียนในตลาดหลักทรัพย์ฯ ซึ่งบริษัทฯ คาดว่าหลังจากเข้าจดทะเบียนในตลาดหลักทรัพย์ฯ แล้ว จะส่งผลให้บริษัทมีความน่าเชื่อถือต่อลูกค้ามากยิ่งขึ้นและมีมาตรฐานในการดำเนินงานมากยิ่งขึ้น อีกทั้งยังเป็นการเพิ่มศักยภาพและการขยายโอกาสในการแข่งขันทางธุรกิจของบริษัทฯ และช่วยพัฒนาให้ทีมกรุ๊ปไปสู่เป้าหมายในการก้าวขึ้นเป็นผู้นำในธุรกิจที่ปรึกษาในประชาคมอาเซียน” นายชวลิต กล่าว
นอกจากนี้ นายสมภพ ศักดิ์พันธ์พนม ประธานกรรมการ บริษัท แอสเซท โปร แมเนจเม้นท์ จำกัด หรือ APM กล่าวเสริมว่า ในส่วนเม็ดเงินที่ได้จากการระดมทุนในครั้งนี้ บริษัท ทีม คอนซัลติ้ง เอนจิเนียริ่ง แอนด์ แมเนจเม้นท์ จำกัด (มหาชน) มีแผนที่จะนำไปเสริมสภาพคล่อง ขยายธุรกิจทั้งในและต่างประเทศ รวมทั้งการพัฒนาเทคโนโลยี นวัตกรรมต่างๆ เพื่อขยายขีดความสามารถงานบริการที่ปรึกษาแบบบูรณาการและธุรกิจที่เกี่ยวเนื่อง ให้ได้มาตรฐานสากลมากยิ่งขึ้น พร้อมตอบสนองความต้องการของลูกค้าในระดับภูมิภาคต่อไป
อนึ่ง TEAMG เป็นกลุ่มบริษัทที่ปรึกษารายใหญ่ของประเทศไทย โดยบริษัทสามารถให้บริการแบบครบวงจรในหลากหลายสาขา ทั้งคมนาคมและโลจิสติกส์ อาคารและสาธารณูปโภคพื้นฐาน แหล่งน้ำ สิ่งแวดล้อม พลังงาน พร้อมให้บริการสมาร์ทเซอร์วิส ด้วยธุรกิจเกี่ยวเนื่องด้านนวัตกรรม